Document ID: 32003D0385

Komisijas Lēmums
(2003. gada 28. maijs),
ar kuru otro reizi groza Lēmumu 2003/56/EK par veterinārajiem (veselības) sertifikātiem dzīvu dzīvnieku un dzīvnieku izcelsmes produktu importam no Jaunzēlandes
(izziņots ar dokumenta numuru C(2003) 1788)
(Dokuments attiecas uz EEZ)
(2003/385/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 17. decembra Lēmumu 97/132/EK par nolīguma noslēgšanu starp Eiropas Kopienu un Jaunzēlandi par sanitārajiem pasākumiem, ko piemēro tirdzniecībā ar dzīviem dzīvniekiem un dzīvnieku izcelsmes produktiem [1], kurā jaunākie grozījumi izdarīti ar Lēmumu 1999/837/EK [2], un jo īpaši tā 4 pantu,
ņemot vērā Padomes 1972. gada 12. decembra Direktīvu 72/462/EEK par veselības un veterināro pārbaužu problēmām, no trešām valstīm importējot liellopus, aitas, kazas, cūkas un svaigu gaļu vai gaļas produktus [3], kurā jaunākie grozījumi izdarīti ar Regulu (EK) Nr. 1452/2001 [4], un jo īpaši tās 11. panta 2. punktu un 22. panta 2. punktu, un citas attiecīgo direktīvu noteikumi par sanitārajiem nosacījumiem un sertifikātu paraugiem dzīvu dzīvnieku un dzīvnieku izcelsmes produktu importam no trešām valstīm,
tā kā:
(1) Komisijas 2003. gada 24. janvāra Lēmumā 2003/56/EK par veterinārajiem (veselības) sertifikātiem dzīvu dzīvnieku un dzīvnieku izcelsmes produktu importam no Jaunzēlandes [5], kurā jaunākie grozījumi izdarīti ar Lēmumu 2003/331/EK [6], noteiktas sertifikācijas prasības un oficiālo veterināro (veselības) sertifikātu paraugi dzīvu dzīvnieku un dzīvnieku izcelsmes produktu importam no Jaunzēlandes.
(2) Lai atvieglotu pāreju uz jaunā parauga sertifikātiem, Lēmums 2003/56/EK paredz maksimāli 90 dienas ilgu pārejas posmu. Lai īstenotu Nolīguma Apvienotās pārvaldības komitejas 2003. gada 27. un 28. februāra sanāksmē pieņemtos ieteikumus par dažiem nolīguma pielikumu grozījumiem, minēto pārejas posmu pagarina par 30 dienām.
(3) Nolīguma puses turpina apspriest minētās komitejas ieteikumu darbības jomu. Sīkāk jāprecizē arī procedūra grozījumu izdarīšanai nolīguma pielikumos.
(4) Tāpēc ir ieteicams pagarināt Lēmumā 2003/56/EK paredzēto pārejas posmu līdz 2003. gada 30. septembrim.
(5) Tādēļ attiecīgi jāgroza Lēmums 2003/56/EK.
(6) Šajā lēmumā noteiktie pasākumi saskan ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2003/56/EK 4. pantu aizstāj ar šādu:
"4. pants
Pārejas posma laikā līdz 2003. gada 30. septembrim dalībvalstis atļauj I pielikumā noteikto dzīvu dzīvnieku un dzīvnieku izcelsmes produktu importu saskaņā ar iepriekš noteiktā parauga sertifikātiem."
2. pants
Šo lēmumu piemēro no 2003. gada 1. jūnija.
3. pants
Šis lēmums ir adresēts dalībvalstīm.
Briselē, 2003. gada 28. maijā

Labels: 3
18
6